Lai gan ES jau ir izveidojusi finanšu instrumentus palīdzībai dalībvalstīm, lai risinātu dažādas iekšējas problēmas un paustu solidaritāti katastrofu skartajiem reģioniem, bēgļu krīzes ārkārtas mērogs parādīja, ka neviens no tiem nebija pilnībā piemērots ārkārtīgi plašo humāno vajadzību apmierināšanai ES. Viens no Komisijas paziņojumā par pašreizējo situāciju saistībā ar Eiropas programmā migrācijas jomā izvirzīto prioritāro darbību īstenošanu norādītajiem aspektiem ir nepieciešamība ES izveidot spējas humānās palīdzības sniegšanai ES teritorijā ar nolūku atbalstīt dalībvalstis, kas saskaras ar lielu bēgļu un migrantu skaitu. Bija nepieciešams elastīgs finanšu instruments ar spēju ātri reaģēt, pamatojoties uz Eiropas solidaritāti, kā arī spēju mobilizēt visu līdzšinējo pieredzi.

II.Ieguvumi no Ārkārtas atbalsta regulas

Pamatojoties uz Grieķijas iestāžu, kam joprojām ir galīgā atbildība par bēgļu un migrācijas krīzes pārvaldību Grieķijā, norādēm, regula ļāva humānās palīdzības sniedzējiem ātri dot savu ieguldījumu krīzes humanitāro seku pārvaldībā. Tas nodrošināja taustāmus rezultātus visās jomās vairāk nekā 45 000 atbalsta saņēmēju vairāk nekā 30 uzturēšanās vietā Grieķijas salās un kontinentālajā daļā.

Šā jaunā instrumenta galvenās stiprās puses un darbības tiešie rezultāti ir izklāstīti tālāk tekstā.

1)Ārkārtas atbalsta instrumenta Savienībā pievienotā vērtība

ĀAI tikai izveidots cīņai ar smagām akūtu krīžu humanitārajām sekām. 2016. un 2017. gadā tas ļāva Savienībai sniegt atbilstošu un savlaicīgu atbalstu bēgļiem un migrantiem Grieķijā. Tajā ir iekļauti šādi elementi.

a.Atbalsta sniegšanas ātrums

ĀAI balstās uz pielāgotām procedūrām un apmācītu personālu reaģēšanai ārkārtas situācijās visā pasaulē. Pēc vajadzību izvērtēšanas finansēšanas prioritāšu noteikšanai Komisija paziņoja par pirmo 83 miljonu eiro piešķiršanu astoņām partnerorganizācijām 2016. gada 19. aprīlī, kas ir tikai piecas nedēļas pēc regulas pieņemšanas. Līgumi stājās spēkā uzreiz pēc parakstīšanas, un tikai dažas dienas pēc sākotnējā finansējuma piešķiršanas no budžeta lēmējinstitūcijas uzturēšanās vietās tika nodrošinātas patvēruma vietas, higiēnas ievērošanas iespējas, veselības aprūpe, aizsardzība un izglītība.

b.Pieredzējuši humānās sadarbības partneri risina skarto iedzīvotāju vajadzības

Atbalstu sniedz pieredzējuši starptautiskie humānās sadarbības partneri — Apvienoto Nāciju Organizācijas aģentūras un starptautiskās un nevalstiskās organizācijas, kuru prasmes, profesionālā pieredze un pārdomātā pārvaldība, ātri reaģējot uz humānām vajadzībām, ir ļāvusi parakstīt pamatnolīgumus ar Komisiju. Līdz šim brīdim četrpadsmit partneriem, kas ir aktīvi strādājuši Grieķijā kopš bēgļu krīzes sākuma, Komisija ir piešķīrusi ES finansējumu. Šie partneri arī nodrošina, ka palīdzība tiek sniegta atbilstīgi starptautiskajiem humānās palīdzības principiem.

c.Nepārprotama koncentrēšanās uz humāno palīdzību

Kamēr citi esošie ES instrumenti, piemēram, Patvēruma, migrācijas un integrācijas fonds (AMIF), Iekšējās drošības fonds (IDF), Eiropas atbalsta fonds vistrūcīgākajām personām (AFVP) vai dabas katastrofu gadījumā arī Eiropas Savienības Solidaritātes fonds (ESSF) var nodrošināt būtiska apjoma finanšu resursus atbalsta sniegšanai Eiropā, šie fondi lielā mērā paļaujas uz valstu valdību administratīvajām un darbības spējām, kuras jau var būt pakļautas būtiskam finanšu un ekonomiskajam spiedienam. Turklāt šie instrumenti nav paredzēti tikai lielu bēgļu un migrantu grupu humāno vajadzību apmierināšanai.

Līdzīgi esošais Eiropas Savienības Civilās aizsardzības mehānisms (SCAM) nodrošina nepieciešamo atbalstu, dalībvalstīm brīvprātīgi piešķirot līdzekļus, bet tas nav pienācīgi aprīkots plašu strukturālu humāno vajadzību, kas radušās bēgļu krīzes rezultātā, risināšanai.

Atšķirībā no šiem instrumentiem ĀAI spēj ātri nodrošināt finansējumu mērķtiecīgai humānai palīdzībai ārkārtas situācijās.

d.Papildinājums esošajām spējām

Lai gūtu labumu no ārkārtas atbalsta, skartajām dalībvalstīm nav jāizveido jaunas struktūras vai institucionāli mehānismi. ĀAI drīzāk papildina humāno palīdzību, sniedzot papildu cilvēku un finanšu resursus. Darbība Grieķijā ir parādījusi, ka efektīvi saziņas kanāli un koordinācijas mehānisms, ko atbalsta atbilstošs personāls atbildīgajās valsts iestādēs, ir būtiski svarīgi veiksmīgam iznākumam.

e.Pierādītas kompetences un uzraudzības spējas pieejamība

Komisijai ir nozaru un projekta jomu ekspertu tīkls visā pasaulē. Trīs no šiem ekspertiem tika pārvietoti finansēto vietēja mēroga darbību uzraudzībai un koordinācijai. Šo ekspertu klātbūtne ir būtiski svarīga humānās sadarbības partneru atbalstam to darba gaitā un saziņā ar Grieķijas iestādēm. Šāda tūlītēja rīcība bija nozīmīga ātrai ES finansēto projektu īstenošanas uzsākšanai. Papildus tam daži no Komisijas pasaules ekspertiem noteiktos jautājumos (piemēram, veselības aprūpes pakalpojumi, aizsardzība un dzimuma jautājumi) tika arī nosūtīti uz Grieķiju darba uzsākšanai to kompetences jomās.

2)Iznākums un rezultāti

2016. gadā galvenās darba prioritātes bija patvēruma vietu un ziemas apstākļiem piemērotu iespēju, atbalsta naudas pārvedumu veidā, nepavadītu nepilngadīgo (NN) aizsardzības, izglītības ārkārtas situācijās un veselības aprūpes pakalpojumu nodrošināšana.

2016. gadā kopumā tika noslēgti līgumi par 191,9 miljoniem eiro, kā norādīts tālāk.